## Özüm haqqında

Mən, **Çinarə Kərimzadə**, 27 dekabr 2003-cü ildə Bakı şəhərində anadan olmuşam. 2009-cu ildə Sabunçu rayonunda yerləşən **311 nömrəli məktəbin** 1-ci sinfinə daxil olmuş, 2021-ci ildə həmin məktəbi bitirərək **Milli Aviasiya Akademiyasına** 444 bal toplayaraq **Kompüter mühəndisliyi** ixtisasına qəbul olmuşam. Hazırda həmin akademiyanın **5-ci kurs tələbəsiyəm**. Tədrisim ingilis dilində aparılır.

Tələbəlik illərim ərzində daim özümü inkişaf etdirməyə çalışmışam. 2024–2025-ci illərdə **SOCAR-da könüllü fəaliyyət göstərmiş**, müxtəlif tədbirlərdə iştirak etmiş və sosial bacarıqlarımı inkişaf etdirmişəm. Bu fəaliyyətlərimin nəticəsində **SOCAR-dan sertifikat** almışam.

2024-cü ilin aprel ayında **Qızlar Təqaüdü** ilə **Matrix Academy**-də Android proqramlaşdırma üzrə təhsil almağa başlamışam və 2025-ci ilin iyununda məzun olmuşam. Təhsil 7 aylıq nəzərdə tutulsa da, proqramın müddəti uzanaraq 1 ilə yaxın davam etmişdir. Burada layihə təqdim edərək diplom almışam.

2025-ci ilin yanvar-fevral aylarında **Intern Intelligence** adlı şirkətdə **1 aylıq virtual təcrübə** keçmişəm. Bu müddətdə iki layihə hazırlamışam: **Movie App** və **Face Detector**.

Matrix Academy-ni bitirdikdən dərhal sonra **Andersen** şirkətində təcrübəçi kimi işə başlamışam. 1 ay orada çalışmış, lakin sənədləşmə ilə bağlı problem olduğundan işdən ayrılmışam. (Bu müddətdə gördüyüm işləri merge etməmişəm.)

Daha sonra qrup yoldaşımın iştirak etdiyi **Teknofest Hackathon**-unda, “Lumio” adlı psixoloji tətbiqin hazırlanmasında iştirak etmişəm. UI/UX dizayn hazır olsa da, tətbiq yox idi. Mən isə 2 həftə ərzində tətbiqi hazırladım. Burada **Firebase** və **ChatGPT API** istifadə etdim.

Hazırda **Code Academy**-nin “**Code for Future**” layihəsinə qəbul olunmuşam. Bu layihə çərçivəsində əsas hədəfim yalnız iş tapmaq deyil, düzgün strategiya ilə kodları dərk edib yaza bilən **peşəkar developer** olmaqdır. Mənə görə bilik puldan daha önəmlidir; bilik əldə etdikdən sonra hər şey mümkün olur.

## Xasiyyətim haqqında

Mən **şən, əyləncəli** və zarafatcıl bir insanam. Düz söz deməyi sevirəm, ürəyimdə nə varsa, dilimdə də odur. Tez inciyirəm, amma tez də barışıram, kin saxlamıram. İnsanlarla mümkün qədər mehriban davranmağa, hər kəsi yola verməyə çalışıram.

Əsəbi insanlara çox önəm vermir, öz rahatlığımı qoruyuram. Lakin kimsə məni həqiqətən hirsləndirsə, ani şəkildə çox əsəbiləşə bilərəm. **İnadkar** biriyəm: bir şeyi qərara alsam, sonuna qədər gedirəm, nə qədər maneə olsa da vaz keçmirəm.

Ünsiyyəti xoşlayıram, amma hər kəslə deyil – əvvəl insanları müşahidə edirəm, sonra münasibət qururam. Kobud və mənfi enerjili insanlardan uzaq dururam, pozitiv auralı insanlarla ünsiyyətə üstünlük verirəm. Çox tanışım olsa da, dostlarım barmaqla sayılacaq qədərdir. Hər kəsi ürəyimə yaxın buraxmıram.

Özümü sevirəm və heç vaxt imkan vermirəm ki, kimsə qəlbimi qırsın. Əhvalım pozulsa, bunu çox da büruzə vermirəm, amma evdə özümü toparlayıram. Mənim üçün ən vacibi **özüm, gələcək hədəflərim, ailəm və yaxın dostlarımdır**.